Gedagte vir die dag: Wag op die HereFoto: pixabay.com Ek roep uit: “Ek beteken niks. Ek verwag niks meer van die Here nie.” Ek sê vir myself: “My lewe behoort aan die Here. Ek kan op Hom vertrou.” Die Here is goed vir hulle wat hoop op Hom en vra wat Hy wil hê. Dit is goed om geduldig te wag totdat die Here ons red. (Klaagliedere 3:18, 24-26) Klaagliedere. Daar sak ’n swaarmoedigheid op jou neer as jy dié boek begin lees, want dis ’n rapport van ellende. Dit gaan sleg met die oorblyfsel van God se volk. Selfs die vrome profeet Jeremia het gemeen alles is verlore, gedink dis klaarpraat met hom én met sy hoop op die Here. Dis die ergste wat met ’n gelowige kan gebeur: om sy hoop op God te verloor. Maar, nee, hy gaan hom nie laat onderkry nie. Die Here is tog sy lewe; daarom gaan hy net bly hoop op die Here. Ten spyte van die haglikste omstandighede sal hy hardnekkig sy vertroue in die Here bly stel. Jeremia het ontdek dat die Here goed is vir mense wat net bly hoop en getrou na die wil van die Here vra. Wag maar net geduldig op die hulp van die Here. Soms moet ’n mens baie lank wag. Dis die wag werd, soos Jeremia en sy medegelowiges ontdek het. Soos jy ook sal ontdek.